— Дзед Яўхім усюды мяне за сабою цягаў, — узгадвае Мікола Мятліцкі. — Трымаць сякеру, касу, рабіць іншую сялянскую працу прывучаў з маленства. Вельмі любіў чытаць і мяне з сабою ў вясковую бібліятэку браў. Набярэ кніжак сабе і мне дзіцячых. Я аднойчы так пашкамутаў кніжку, што бібліятэкарка не хацела больш даваць іх. Дзеду сказала, калі навучыцца ўнук чытаць, тады няхай прыходзіць. Дзед прапанаваў ёй праверыць, як чытаю. Гэта яшчэ да школы было. Я не падвёў дзеда.